b'\n_START_ARTICLE_\nSimo Vuorilehto\n_START_PARAGRAPH_\nSimo Sakari Vuorilehto (s. 8. elokuuta 1930 Savonlinna) on vuorineuvos ja Nokian entinen p\xc3\xa4\xc3\xa4johtaja. Nokiassa h\xc3\xa4n toimi kakkosmiehen\xc3\xa4 1980-luvulla, ja Kari Kairamon kuoltua vuonna 1988 h\xc3\xa4n nousi nelj\xc3\xa4n vuoden ajaksi p\xc3\xa4\xc3\xa4johtajaksi ennen el\xc3\xa4kkeelle j\xc3\xa4\xc3\xa4mist\xc3\xa4\xc3\xa4n._NEWLINE_H\xc3\xa4n kuului ERTI:n (\xe2\x80\x9dEuroopan teollisuusjohtajien py\xc3\xb6re\xc3\xa4 p\xc3\xb6yt\xc3\xa4\xe2\x80\x9d) j\xc3\xa4senist\xc3\xb6\xc3\xb6n 1989\xe2\x80\x931992.\n_START_SECTION_\nUra kriisiyhti\xc3\xb6 Nokiassa\n_START_PARAGRAPH_\nL\xc3\xa4hdekirjallisuudessa Simo Vuorilehto miellet\xc3\xa4\xc3\xa4n hyvin erilaiseksi johtajaksi kuin edelt\xc3\xa4j\xc3\xa4ns\xc3\xa4 Kairamo. H\xc3\xa4nt\xc3\xa4 pidet\xc3\xa4\xc3\xa4n vanhan polven teollisuusjohtajana, joka ei uskonut kulutuselektroniikan nousuun. Suomen valtio oli myynyt Televan osake-enemmist\xc3\xb6n Nokialle 1980 luvulla. Nokian ajauduttua kriisin partaalle 1980-luvun lopussa rupesi Vuorilehto kuitenkin toteuttamaan laajaa saneerausohjelmaa, jonka seurauksena Nokia irtautui kumiteollisuudesta, televisioista ja tietokoneista. _NEWLINE_Nokiaan Kairamo oli j\xc3\xa4tt\xc3\xa4nyt j\xc3\xa4lkeens\xc3\xa4 my\xc3\xb6s johtajakriisin, joka huipentui kev\xc3\xa4\xc3\xa4ll\xc3\xa4 1990, kun yhti\xc3\xb6n hallintoneuvoston puheenjohtaja, SYPin Mika Tiivola nosti toimitusjohtajaksi v\xc3\xa4vyns\xc3\xa4 Kalle Isokallion. Kerrotaan, ett\xc3\xa4 Vuorilehto ja Isokallio olivat ainaiset kinastelukumppanit. Vuorilehto nimitti vuonna 1990 Olli-Pekka Kallasvuon rahoitusjohtajaksi ja johtokunnan j\xc3\xa4seneksi. _NEWLINE_Nokian hallituksessa on 1980-luvun lopussa pahoja ristiriitoja: Antti Lagerroosilla ja kulutuselektroniikan johtaja Jacques Noelsilla ei ollut yhteist\xc3\xa4 n\xc3\xa4kemyst\xc3\xa4 yrityksen tulevaisuudesta seurauksella, ett\xc3\xa4 Nokian p\xc3\xb6rssikurssi laski voimakkaasti ja televisioteollisuus taantui. Antti Lagerroosin ja p\xc3\xa4\xc3\xa4johtajana toimineen Vuorilehdon v\xc3\xa4lille syntyi riitaa. Silloinen rahoitusjohtaja Jorma Ollila yritti rauhoitella sijoittajia, kun SYP:n Mika Tiivola ja KOP:n Jaakko Lassila kiistelev\xc3\xa4t valta-asemastaan. Vuorilehto m\xc3\xa4\xc3\xa4r\xc3\xa4si Isokallion panemaan elektroniikkaliiketoiminnot myyntiin. Nokian hallituksessa kuitenkin ymm\xc3\xa4rrettiin, ettei Isokallio voisi jatkaa Vuorilehdon asemassa t\xc3\xa4m\xc3\xa4n j\xc3\xa4\xc3\xa4ty\xc3\xa4 el\xc3\xa4kkeelle. Vuorilehto ei kuitenkaan saavuttanut alaistensa ja yrityksen hallintoneuvoston luottamusta seurauksella, ett\xc3\xa4 johtaja, Vuorilehdon pahin kiistakumppani, Kalle Isokallio, joka oli vasta 43-vuotias, ostettiin el\xc3\xa4kkeelle ja Nokian kaksoisjohto purettiin. Sittemmin Vuorilehdon korvasi vuonna 1992 Jorma Ollila kun Vuorilehto siirtyi el\xc3\xa4kkeelle 61-vuotiaana._NEWLINE_Vuorilehto on suomen suurituloisimpia el\xc3\xa4kkeensaajia. H\xc3\xa4nen el\xc3\xa4kkeens\xc3\xa4 vuonna 2010 oli 28\xc2\xa0538 euroa kuukaudessa.'